Mateo 8 | Beibele Inthaneteng | Phetolelo ya Lefase le Lefsa
8 Eitše ge a theogile thabeng mašaba a magolo a mo latela.
2 Monna yo mongwe wa lephera+ a tla a mo khunamela, a re: “Morena, ge feela o rata, o ka ntlhwekiša.”
3 Ke moka ge a otlolotše letsogo la gagwe, a mo kgwatha, a re: “Ke a rata. Hlweka.”+ A hlweka lephera la gagwe ka yona nako yeo.+
4 Ke moka Jesu a re go yena: “O bone gore o se ke wa botša motho,+ eupša eya o iponagatše go moperisita,+ o dire sebego sa mpho+ seo Moshe a se beilego, gore e be bohlatse go bona.”
5 Ge a tsena Kaperenaume,+ tona ya madira ya tla go yena ya mo lopa
6 ya re: “Mohlomphegi, mohlanka wa ka o laditšwe ka ntlong ke go repha ditho, o kwa bohloko kudu.”
7 A re go yona: “E tla re ge ke fihla moo ka mo fodiša.”
8 Tona ya madira ge e fetola ya re: “Mohlomphegi, ga ke swanelege gore o tsene ka tlase ga tlhaka ya ntlo ya ka, eupša ntšha lentšu gomme mohlanka wa ka o tla fola.
9 Gobane le nna ke motho yo a lego tlase ga bolaodi, ke na le bahlabani ba lego tlase ga ka gomme ke re go yo: ‘Eya kua!’+ Ke moka a ya. Go yo mongwe ka re: ‘Tlaa!’ Ke moka a tla. Go mohlanka wa ka ka re: ‘Dira se!’ A se dira.”
10 Jesu o itše ge a ekwa seo, a makala gomme a re go bao ba bego ba mo latela: “Ke le botša therešo ke re: Ga go le o tee Isiraeleng yo ke ilego ka hwetša tumelo e kaakaa go yena.+
11 Eupša ke le botša gore ba bantši ba ba tšwago ka bohlabela+ le ka bodikela ba tla tla ba dula tafoleng le Aborahama le Isaka le Jakobo Mmušong+ wa magodimo,+
12 mola barwa ba mmušo+ ba tla lahlelwa leswiswing ka ntle. Moo ke mo go tlago go ba le dillo le ditsikitlano tša meno.”+
13 Ke moka Jesu a re go tona ya madira: “Sepela. A go go diragalele kamoo o dumetšego ka gona.”+ Ke moka mohlanka yoo a fola ka yona nako yeo.
14 Jesu ge a tsena ntlong ya Petro, a bona mmatswale+ wa gagwe a robetše a swerwe ke letadi.+
15 Ka gona, a kgwatha seatla+ sa gagwe, letadi la fola gomme a tsoga a mo direla dijo.+
16 Eupša ka morago ga gore e be mantšiboa, ba mo tlišetša batho ba bantši ba ba nago le batemona, a leleka meoya ka lentšu, a fodiša bohle bao ba bego ba sa ipshine,
17 gore go phethagale seo se boletšwego ka Jesaya moporofeta, ge a re: “Yena o tšere malwetši a rena, a rwala mefokolo ya rena.”+
18 Ge Jesu a bona mašaba a mo dikologile, a laela barutiwa ba gagwe gore ba tloge lebopong ba ye ka mošola.+
19 Yo mongwe wa bamangwalo a tla a re go yena: “Morutiši, ke tla go latela kae le kae mo o tlago go ya gona.”+
20 Eupša Jesu a re go yena: “Diphukubje di na le melete le dinonyana tša legodimo di na le dihlaga, eupša Morwa wa motho ga a na mo a ka latšago hlogo ya gagwe gona.”+
21 Ke moka yo mongwe wa barutiwa a re go yena: “Morena, ntumelele pele ke tloge ke yo boloka tate.”
22 Jesu a re go yena: “Tšwela pele o ntatela, o lese bahu ba boloke bahu ba bona.”+
23 Ke moka ge a nametše sekepe,+ barutiwa ba gagwe ba mo latela.
24 Bjale gwa tsoga khuduego e kgolo lewatleng, mo sekepe se bego se aparetšwa ke maphoto; eupša yena o be a robetše.+
25 Ba tla ba mo tsoša,+ ba re: “Morena, re phološe, re tla tloga re ehwa!”
26 Eupša a re go bona: “Ke ka baka la’ng le boifa ka tsela ye, lena ba tumelo e nyenyane?”+ Eitše ge a tsoga, a kgalema diphefo le lewatle, gwa homola gwa re tuu.+
27 Ke moka banna bao ba makala ba re: “Ke motho wa mohuta mang yo?+ Gaešita le diphefo le lewatle di a mo kwa.”
28 Ge a fihla ka mošola, nageng ya Bagadara,+ moo a gahlana le banna ba babedi ba ba nago le batemona+ bao ba bego ba etšwa mabitleng, bao ba bego ba le bogale o šoro, moo go bego go se na motho yo a nago le sebete sa go feta tseleng yeo.
29 Ba goeletša ba re: “O tletše eng mo wena Morwa wa Modimo?+ Na o tlile mo go re hlokofatša+ pele ga nako e beilwego?”+
30 Kua kgole le bona go be go fula mohlape wa dikolobe tše dintši.
31 Batemona ba thoma go mo lopa, ba re: “Ge e ba o re leleka, gona re romele mohlapeng wa dikolobe.”+
32 Ka gona a re go bona: “Eyang!” Ba tšwa ba ya dikolobeng, mohlape ka moka wa kitima wa fekemela ka legaga ka lewatleng wa hwela ka meetseng.+
33 Eupša badiši ba tšhaba, ge ba tsena motseng ba bega se sengwe le se sengwe, go akaretša le taba ya banna ba ba bego ba na le batemona.
34 Motse ka moka wa yo gahlanetša Jesu, eitše ge ba mmone, ba mo kgopela ka matla gore a tloge dileteng tša bona.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D8%26wtlocale%3DSE%26srcid=share⊂ject=Bala Beibele Inthaneteng